LV Eiropas Savienības Oficiālais Vēstnesis L 49/64

KOMISIJAS LĒMUMS (ES) 2018/262

(2018. gada 14. februāris)

par ierosināto pilsoņu iniciatīvu “We are a welcoming Europe, let us help!”

(izziņots ar dokumenta numuru C(2018) 895)

(Autentisks ir tikai teksts angļu valodā)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2011. gada 16. februāra Regulu (ES) Nr. 211/2011 par pilsoņu iniciatīvu (1) un jo īpaši tās 4. pantu,

tā kā:

(1) Ierosinātās pilsoņu iniciatīvas “We are a welcoming Europe, let us help!” priekšmets ir saistīts ar šādiem aspektiem: “Valstu valdībām ir grūti tikt galā ar migrācijas radīto slogu. Eiropieši nav vienaldzīgi, lielākā daļa no mums vēlas palīdzēt cilvēkiem, kas nonākuši grūtībās. Miljoniem cilvēku ir pauduši vēlmi palīdzēt. Tagad mēs gribam tikt sadzirdēti. Atgūsim atsaucīgas Eiropas slavu! Mēs aicinām Eiropas Komisiju rīkoties”.

(2) Ierosinātajā pilsoņu iniciatīvā ir noteikti šādi mērķi: “1. Iedzīvotāji no dažādām Eiropas valstīm vēlas finansiāli atbalstīt bēgļus, lai sniegtu viņiem drošu mājvietu un jaunu dzīvi. Mēs gribam, lai Komisija piedāvā tiešu palīdzību vietējām bēgļu atbalsta grupām, kuras palīdz tiem, kas ieguvuši attiecīgās valsts vīzu. 2. Nedrīkst pieļaut, ka kāds tiek apsūdzēts vai sodīts par humānās palīdzības sniegšanu vai patvēruma nodrošināšanu. Aicinām Komisiju nepieļaut, ka valdības soda brīvprātīgos palīdzības sniedzējus. 3. Ikvienam ir tiesības uz taisnīgu tiesu. Vēlamies, lai Komisija nodrošinātu efektīvākus instrumentus un noteikumus, lai aizstāvētu visus darbaspēka ekspluatācijas un noziegumu upurus Eiropā un tos, kas cietuši no cilvēktiesību pārkāpumiem pie mūsu robežām.”

(3) Līgums par Eiropas Savienību (LES) nostiprina Savienības pilsonību un turpina nostiprināt Savienības demokrātisko darbību, cita starpā nosakot, ka katram pilsonim ir tiesības piedalīties Savienības demokrātiskajā dzīvē, izmantojot Eiropas pilsoņu iniciatīvu.

(4) Procedūrām un noteikumiem, kas nepieciešami pilsoņu iniciatīvai, vajadzētu būt skaidriem, vienkāršiem, viegli īstenojamiem un samērojamiem ar pilsoņu iniciatīvas būtību, lai veicinātu pilsoņu līdzdalību un padarītu Savienību viņiem pieejamāku.

(5) Savienības tiesību aktus Līgumu īstenošanas nolūkā var pieņemt: — par kontroli, kādu veic attiecībā uz personām, kas šķērso ārējās robežas, pamatojoties uz Līguma par Eiropas Savienības darbību (LESD) 77. panta 2. punkta b) apakšpunktu, — par kopējās Eiropas patvēruma sistēmas reglamentējumu, pamatojoties uz LESD 78. panta 2. punktu, — pamatojoties uz LESD 79. panta 2. punktu – par pasākumu noteikšanu kopējas imigrācijas politikas īstenošanai, kuras mērķis ir visos posmos nodrošināt efektīvu migrācijas plūsmas vadību, taisnīgu attieksmi pret trešo valstu pilsoņiem, kuri likumīgi uzturas dalībvalstīs, un novērst nelikumīgu ieceļošanu un cilvēku tirdzniecību, kā arī paredzēt pastiprinātus pasākumus to apkarošanai, — pamatojoties uz LESD 82. panta 2. punkta c) apakšpunktu – par noteikumu minimuma noteikšanu par nozieguma upuru tiesībām, ciktāl tas ir nepieciešams, lai veicinātu tiesas spriedumu un nolēmumu savstarpēju atzīšanu un policijas un tiesu iestāžu sadarbību krimināllietās, kam ir pārrobežu aspekts, — par noteikumu minimuma noteikšanu attiecībā uz noziedzīgu nodarījumu un sankciju definēšanu konkrētās jomās, pamatojoties uz LESD 83. panta 1. un 2. punktu.

(6) Attiecībā uz ierosinātās pilsoņu iniciatīvas otro mērķi Savienības kompetence saskaņā ar LESD 83. pantu ir ierobežota tādējādi, ka, piešķirot Savienībai kompetenci pieņemt noteikumu minimumu attiecībā uz noziedzīgu nodarījumu definēšanu, LESD 83. pants neļauj dalībvalstīm, ja tās to uzskata par vajadzīgu, piemērot sodus par citu veidu rīcību, tostarp par darbībām, kas saistītas ar nelegālu imigrāciju.

(7) Tomēr ierosinātās pilsoņu iniciatīvas otro mērķi nepieciešams izskatīt, ņemot vērā arī LESD 79. pantu. Saskaņā ar minēto noteikumu Savienības tiesību aktus Līgumu īstenošanas nolūkā var pieņemt – nolūkā īstenot kopēju imigrācijas politiku, kuras mērķis ir visos posmos nodrošināt efektīvu migrācijas plūsmas vadību un novērst nelikumīgu ieceļošanu un cilvēku tirdzniecību, kā arī paredzēt pastiprinātus pasākumus to apkarošanai –, cita starpā tādās jomās kā nelegāla imigrācija un neatļauta uzturēšanās, tostarp to personu izraidīšana un repatriācija, kuras uzturas neatļauti.

(8) Šā iemesla dēļ ierosinātā pilsoņu iniciatīva nav acīmredzami ārpus Komisijas pilnvarām iesniegt Savienības tiesību akta priekšlikumu, lai īstenotu Līgumus.

(9) Turklāt saskaņā ar Regulas 3. panta 2. punktu ir izveidota pilsoņu komiteja un ir izraudzītas kontaktpersonas, un ierosinātā pilsoņu iniciatīva nav acīmredzami aizskaroša, nenozīmīga vai provokatīva, ne acīmredzami pretrunā Savienības vērtībām, kas noteiktas LES 2. pantā.

(10) Ierosinātā pilsoņu iniciatīva “We are a welcoming Europe, let us help!” tāpēc būtu jāreģistrē,

IR PIEŅĒMUSI ŠO LĒMUMU.

1. pants

Ierosinātā pilsoņu iniciatīva “We are a welcoming Europe, let us help!” ar šo ir reģistrēta.

2. pants

Šis lēmums stājas spēkā 2018. gada 15. februārī.

3. pants

Šis lēmums ir adresēts ierosinātās pilsoņu iniciatīvas “We are a welcoming Europe, let us help!” organizētājiem (pilsoņu komitejas locekļiem), ko pārstāv kontaktpersonas Isabelle CHOPIN un Emma BONINO kundzes.

Briselē, 2018. gada 14. februārī Komisijas vārdā – priekšsēdētāja vietnieks Frans TIMMERMANS

(1) OV L 65, 11.3.2011., 1. lpp.